Document ID: 31982L0883

ΟΔΗΓΙΑ ΤΟΥ ΣΥΜΒΟΥΛΙΟΥ της 3ης Δεκεμβρίου 1982 για τους τρόπους επιτήρησης και ελέγχου των χώρων οι οποίοι σχετίζονται με τα απόβλητα της βιομηχανίας του διοξειδίου του τιτανίου
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ειδικότερα τα άρθρα 10 και 235,
την οδηγία 78/176/ΕΟΚ του Συμβουλίου της 20ής Φεβρουαρίου 1978 περί των αποβλήτων που προέρχονται από τη βιομηχανία διοξειδίου του τιτανίου (1), και ειδικότερα το άρθρο 7 παράγραφος 3,
την πρόταση της Επιτροπής (2),
τη γνώμη του Ευρωπαϊκού Κοινοβουλίου (3),
τη γνώμη της Οικονομικής και Κοινωνικής Επιτροπής (4),
Εκτιμώντας:
ότι, όποιος και να είναι ο τρόπος και ο βαθμός επεξεργασίας των αποβλήτων της βιομηχανίας του διοξειδίου του τιτανίου, η απόρριψη, η καταβύθιση, η εναποθήκευση, η απόθεση και η έγχυσή τους στο έδαφος πρέπει να συνοδεύονται από εργασίες επιτηρήσεως και ελέγχου των χώρων οι οποίοι σχετίζονται με τα απόβλητα, από φυσική, χημική, βιολογική και οικολογική άποψη-
ότι, προκειμένου να εξασφαλιστεί ο έλεγχος της ποιότητας των χώρων αυτών πρέπει να γίνονται, με μία ελάχιστη συχνότητα, δειγματοληψίες για τη μέτρηση των παραμέτρων που καθορίζονται στα παραρτήματα- ότι, ο αριθμός αυτών των δειγματοληψιών μπορεί να μειωθεί ανάλογα με τα αποτελέσματα- ότι, για την εξασφάλιση της αποτελεσματικότητας του ελέγχου πρέπει, εφόσον είναι δυνατό, να γίνονται δειγματοληψίες και σε μία ζώνη που θεωρείται ότι δεν επηρεάζεται από τα απόβλητα-
ότι είναι απαραίτητο, προκειμένου για τις αναλύσεις που εκτελούνται από τα Κράτη μέλη, να καθιερωθούν κοινές πρότυπες μέθοδοι μέτρησης για τον προσδιορισμό των τιμών των παραμέτρων που καθορίζουν τα φυσικά, χημικά, βιολογικά και οικολογικά χαρακτηριστικά των χώρων που σχετίζονται με τα απόβλητα-
ότι όσον αφορά την επιτήρηση και τον έλεγχο των επηρεαζόμενων χώρων τα Κράτη μέλη έχουν σε κάθε στιγμή το δικαίωμα να καθορίσουν άλλες παραμέτρους πέραν αυτών που προβλέπονται από την παρούσα οδηγία-
ότι είναι αναγκαίο να διευκρινιστούν τα στοιχεία που έχον σχέση με τους τρόπους επιτήρησης και ελέγχου τα οποία διαβιβάζουν τα Κράτη μέλη στην Επιτροπή- ότι η Επιτροπή πρέπει, μετά από προηγούμενη συμφωνία των Κρατών μελών, να δημοσιεύει έκθεση η οποία θα περιέχει σύνθεση των παραπάνω στοιχείων.
ότι, σε μερικές φυσικές περιστάσεις, η διεξαγωγή των εργασιών ελέγχου και επιτηρήσεως μπορεί να αποδειχθεί δυσχερής- ότι, για το λόγο αυτό, πρέπει να προβλεφθεί σε μερικές περιπτώσεις η δυνατότητα παρέκκλισης από την παρούσα οδηγία.
ότι η τεχνική και επιστημονική πρόοδος μπορεί να απαιτήσουν σύντομα την αναπροσαρμογή ορισμένων από τις διατάξεις που περιέχονται στα παραρτήματα- ότι προκειμένου να διευκολυνθεί η εφαρμογή των μέτρων που είναι απαραίτητα γι' αυτό το σκοπό, πρέπει να προβλεφθεί διαδικασία που θα καθιερώνει στενή συνεργασία μεταξύ των Κρατών μελών και της Επιτροπής, στα πλαίσια μιας επιτροπής για την προσαρμογή στην τεχνική και επιστημονική πρόοδο,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η παρούσα οδηγία καθορίζει, σύμφωνα με το άρθρο 7 παράγραφος 3 της οδηγίας 78/176/ΕΟΚ, τους τρόπους επιτήρησης και ελέγχου των αποτελεσμάτων που έχουν στο περιβάλλον - από φυσική, χημική, βιολογική και οικολογική άποψη - η απόρριψη, η καταβύθιση, η εναποθήκευση, η απόθεση και η έγχυση των αποβλήτων τα οποία προέρχονται από τη βιομηχανία διοξειδίου του τιτανίου.
Άρθρο 2
Κατά την έννοια της παρούσας οδηγίας νοούνται ως:
- επηρεαζόμενοι φυσικοί χώροι:
τα ύδατα, η επιφάνεια της γης και το υπέδαφος, καθώς και ο ατμοσφαιρικός αέρας στον οποίο απορρίπτοναι, καταβυθίζονται, εναποθηκεύονται, αποθέτονται και εγχέονται τα απόβλητα της βιομηχανίας του διοξειδίου του τιτανίου,
- θέση δειγματοληψίας:
το χαρακτηριστικό σημείο στο οποίο λαμβάνεται ένα δείγμα.
Άρθρο 3
1. Οι ισχύουσες για την επιτήρηση και τον έλεγχο παράμετροι που αναφέρονται στο άρθρο 1 εξειδικεύονται στα παραρτήματα.
2. Όταν μία παράμετρος περιλαμβάνεται στη στήλη "υποχρεωτικός προσδιορισμός" των παραρτημάτων, η λήψη και η ανάλυση των δειγμάτων πρέπει να γίνεται στους τομείς που σημειώνονται.
3. Όταν μία παράμετρος περιλαμβάνεται στη στήλη "προαιρετικός προσδιορισμός" των παραρτημάτων, η δειγματοληψία και ανάλυση των δειγμάτων για τους τομείς που σημειώνονται πραγματοποιείται εφόσον τα Κράτη μέλη το κρίνουν αναγκαίο.
Άρθρο 4
1. Τα Κράτη μέλη επιτηρούν και ελέγχουν τους χώρους που επηρεάζονται από τη ρύπανση και μια γειτονική τους περιοχή που θεωρείται ότι δεν επηρεάζεται, λαμβάνοντας ιδίως υπόψη τις τοπικές συνθήκες των χώρων και τις συνθήκες υπό τις οποίες γίνεται - κατά διαστήματα ή συνεχώς - η διάθεση των αποβλήτων.
2. Τα Κράτη μέλη καθορίζουν, κατά περίπτωση, εκτός εάν προβλέπεται αντίθετη διάταξη στα παραρτήματα, τις ακριβείς θέσεις δειγματοληψίας, την απόστασή τους από το εγγύτερο σημείο διάθεσης του ρυπαντή, καθώς και το βάθος ή το ύψος στο οποίο πρέπει να γίνει η δειγματοληψία.
Η δειγματοληψία πρέπει να πραγματοποιείται στις ίδιες θέσεις και υπό τις ίδιες συνθήκες, εφόσον οι εργασίες δειγματοληψίας γίνονται διαδοχικά- επί παραδείγματι, στην περίπτωση θαλάσσιων υδάτων που υπόκεινται στην επίδραση της παλίρροιας, οι δειγματοληψίες πραγματοποιούνται την ίδια ώρα σε σχέση με την πλημμυρίδα, το σντελεστή παλίρροιας, κλπ.
3. Για την επιτήρηση και τον έλεγχο των επηρεαζόμενων από τη ρύπανση χώρων, τα Κράτη μέλη καθορίζουν τη συχνότητα δειγματοληψίας και ανάλυσης για κάθε παράμετρο που αναφέρεται στα παραρτήματα.
Στην περίπτωση παραμέτρων των οποίων είναι υποχρεωτικός ο προσδιορισμός, η συχνότητα δειγματοληψίας και ανάλυσης δεν μπορεί να είναι μικρότερη από τις ελάχιστες συχνότητες που αναφέρονται στα παραρτήματα. Παρ' όλα αυτά, εφόσον έχουν προσδιοριστεί, όσο είναι δυνατόν, η συμπεριφορά, η κατάληξη και τα αποτελέσματα των αποβλήτων, και στο μέτρο που δεν υπήρξε καμιά σημαντική υποβάθμιση της ποιότητας του περιβάλλοντος, τα Κράτη μέλη μπορούν να καθορίσουν συχνότητα δειγματοληψιών και αναλύσεων μικρότερη από τη συχνότητα αυτή. Εάν, στη συνέχεια, διαπιστωθεί σημαντική υποβάθμιση της ποιότητας του περιβάλλοντος, που μπορεί να αποδοθεί είτε στα απόβλητα είτε σε μεταβολή στους τρόπους διάθεσής τους, το Κράτος μέλος επιβάλλει και πάλι συχνότητα δειγματοληψίας και ανάλυσης τουλάχιστον ίση προς τη συχνότητα που καθορίζεται στα παραρτήματα. Ένα Κράτος μέλος μπορεί να κάνει διάκριση μεταξύ διαφόρων παραμέτρων, εάν το κρίνει αναγκαίο ή σκόπιμο, εφαρμόζοντας το εδάφιο τούτο ειδικά στις παραμέτρους για τις οποίες δεν έχει διαπιστωθεί καμία σημαντική αλλοίωση της ποιότητας του περιβάλλοντος.
4. Για την επιτήρηση και τον έλεγχο μιας κατάλληλης γειτονικής περιοχής που θεωρείται ότι δεν επηρεάζεται, ο καθορισμός της συχνότητας δειγματοληψίας και ανάλυσης αφήνεται στην κρίση των Κρατών μελών. Εφόσον Κράτος μέλος διαπιστώσει ότι δεν είναι δυνατό να καθορίσει μια κατάλληλη γειτονική περιοχή που να θεωρείται ότι δεν επηρεάζεται, υποβάλει σχετική έκθεση στην Επιτροπή.
Άρθρο 5
1. Οι πρότυπες μέθοδοι μέτρησης για τον προσδιορισμό της τιμής των παραμέτρων εξειδικεύονται στα παραρτήματα. Τα εργαστήρια που χρησιμοποιούν άλλες μεθόδους πρέπει να εξασφαλίσουν ότι τα αποτελέσματα των μετρήσεών τους είναι συγκρίσιμα.
2. Τα δοχεία που προορίζονται να περιέχουν δείγματα, οι ουσίες ή οι μέθοδοι που χρησιμοποιούνται για να διατηρηθεί μέρος του δείγματος προκειμένου να γίνει ανάλυση μιας ή περισσοτέρων παραμέτρων, η μεταφορά και η εναποθήκευση των δειγμάτων, καθώς και η προπαρασκευή τους προκειμένου να γίνει η ανάλυση δεν πρέπει να είναι σε θέση να μεταβάλλουν σημαντικά τα αποτελέσματα της ανάλυσης αυτής.
Άρθρο 6
Για την επιτήρηση και τον έλεγχο των επηρεαζόμενων από ρύπανση χώρων, τα Κράτη μέλη έχουν οποτεδήποτε το δικαίωμα να καθορίσουν άλλες παραμέτρους, πέρα από τις παραμέτρους που προβλέπονται στην παρούσα οδηγία.
Άρθρο 7
1. Η έκθεση που τα Κράτη μέλη, σύμφωνα με το άρθρο 14 της οδηγίας 78/176/ΕΟΚ, υποχρεούνται να διαβιβάζουν στην Επιτροπή, πρέπει να περιλαμβάνει τα στοιχεία τα σχετικά με τις ενέργειες επιτήρησης και ελέγχου που πραγματοποιούν οι οργανισμοί που έχουν οριστεί δυνάμει του άρθρου 7 παράγραφος 2 της αυτής οδηγίας. Τα στοιχεία αυτά περιλαμβάνουν για κάθε έναν επηρεαζόμενο από ρύπανση χώρο ιδίως τα εξής:
- την περιγραφή της θέσης δειγματοληψίας- η περιγραφή αυτή περιλαμβάνει καθορισμένα στοιχεία που μπορούν να εμφανίζονται υπό κωδική μορφή και διάφορες άλλες διοικητικές και γεωγραφικές πληροφορίες. Η περιγραφή αυτή πραγματοποιείται μια μόνο φορά κατά την επιλογή της χαρακτηριστικής θέσης,
- την περιγραφή των χρησιμοποιούμενων μεθόδων δειγματοληψίας,
- τα αποτελέσματα της μέτρησης των παραμέτρων των οποίων ο προσδιορισμός είναι υποχρεωτικός, καθώς και, αν τα Κράτη μέλη το θεωρούν χρήσιμο, τα αποτελέσματα της μέτρησης των παραμέτρων των οποίων ο προσδιορισμός είναι προαιρετικός,
- τις χρησιμοποιούμενες μεθόδους μέτρησης και ανάλυσης και τα τυχόν όρια ανίχνευσης, την ορθότητα και την ακρίβειά τους,
- τις μεταβολές όσον αφορά τη συχνότητα δειγματοληψίας και ανάλυσης, οι οποίες θεσπίζονται σύμφωνα με το άρθρο 4 παράγραφος 3.
2. Οι πρώτες πληροφορίες που πρέπει να ανακοινωθούν κατ' εφαρμογή της παραγράφου 1 είναι οι πληροφορίες που θα συλλεγούν κατά τον τρίτο χρόνο μετά την κοινοποίηση της οδηγίας αυτής.
3. Η Επιτροπή δημοσιεύει σε συνοπτική μορφή, και με την προηγούμενη σύμφωνη γνώμη του ενδιαφερόμενου Κράτους μέλους, τις πληροφορίες που της παρέχονται.
4. Η Επιτροπή θα εκτιμήσει την αποτελεσματικότητα της διαδικασίας επιτήρησης και ελέγχου των επηρεαζόμενων από ρύπανση χώρων και, μέσα σε προθεσμία το πολύ έξι ετών μετά την κοινοποίηση της παρούσας οδηγίας, θα υποβάλει στο Συμβούλιο, εφόσον συντρέχει λόγος, προτάσεις για τη βελτίωση της διαδικασίας αυτής και την εναρμόνιση, εάν είναι αναγκαίο, των μεθόδων μέτρησης, περιλαμβάνοντας και τα όρια ανίχνευσης, την ορθότητα και την ακρίβειά τους, καθώς και των μεθόδων δειγματοληψίας.
Άρθρο 8
Τα Κράτη μέλη μπορούν να παρεκκλίνουν από την παρούσα οδηγία σε περίπτωση πλημμυρών ή φυσικών καταστροφών ή λόγω έκτακτων μετεωρολογικών συνθηκών.
Άρθρο 9
Οι τροποποιήσεις που είναι απαραίτητες για την προσαρμογή στην τεχνική και επιστημονική πρόοδο των:
- παραμέτρων της στήλης "προαιρετικοί προσδιορισμοί",
- προτύπων μεθόδων μέτρησης
που εξειδικεύονται στα παραρτήματα, θεσπίζονται σύμφωνα με τη διαδικασία του άρθρου 11.
Άρθρο 10
1. Ιδρύεται επιτροπή για την προσαρμογή στην πρόοδο της τεχνικής, εφεξής καλούμενη "επιτροπή προσαρμογής", αποτελούμενη από αντιπροσώπους των Κρατών μελών υπό την προεδρία αντιπροσώπου της Επιτροπής των Ευρωπαϊκών Κοινοτήτων.
2. Η επιτροπή προσαρμογής καταρτίζει τον εσωτερικό της κανονισμό.
Άρθρο 11
1. Σε περίπτωση που γίνεται προσφυγή στη διαδικασία του παρόντος άρθρου, η επιτροπή προσαρμογής συγκαλείται από τον πρόεδρό της, είτε με δική του πρωτοβουλία είτε ύστερα από αίτηση αντιπροσώπου Κράτους μέλους.
2. Ο αντιπρόσωπος της Επιτροπής υποβάλλει στην επιτροπή προσαρμογής σχέδιο μέτρων που πρέπει να ληφθούν. Η επιτροπή προσαρμογής διατυπώνει τη γνώμη της μέσα σε μια προθεσμία που μπορεί να καθορίσει ο πρόεδρος ανάλογα με το πόσο επείγον είναι το σχετικό θέμα. Αποφαίνεται με πλειοψηφία 45 ψήφων- οι ψήφοι των Κρατών μελών σταθμίζονται όπως προβλέπεται στο άρθρο 148 παράγραφος 2 της Συνθήκης. Ο πρόεδρος δεν συμμετέχει στην ψηφοφορία.
3. α) Η Επιτροπή θεσπίζει τα προτεινόμενα μέτρα εφόσον είναι σύμφωνα με τη γνώμη της επιτροπής προσαρμογής.
β) Εφόσον τα προτεινόμενα μέτρα δεν είναι σύμφωνα με τη γνώμη της επιτροπής προσαρμογής ή ελλείψει γνώμης, η Επιτροπή υποβάλλει το ταχύτερο στο Συμβούλιο πρόταση σχετική με τα μέτρα που πρέπει να ληφθούν. Το Συμβούλιο αποφαίνεται με ειδική πλειοψηφία.
γ) Αν το Συμβούλιο δεν αποφανθεί μέσα σε τρεις μήνες από τη διαβίβαση της πρότασης, τα προτεινόμενα μέτρα θεσπίζονται από την Επιτροπή.
Άρθρο 12
Στο άρθρο 8 παράγραφος 1 της οδηγίας 78/176/ΕΟΚ, το σημείο γ) αντικαθίσταται από το εξής κείμενο:
"γ) εάν τα αποτελέσματα του ελέγχου που τα Κράτη μέλη έχουν υποχρέωση να ασκούν στον επηρεαζόμενο χώρο δείχνουν χειροτέρευση μέσα στην εξεταζόμενη ζώνη, ή".
Άρθρο 13
Εφόσον η διάθεση των αποβλήτων απαιτεί, σύμφωνα με το άρθρο 4 παράγραφος 1 της οδηγίας 78/176/ΕΟΚ, τη χορήγηση προηγούμενης άδειας από τις αρμόδιες αρχές περισσοτέρων Κρατών μελών, τα ενδιαφερόμενα Κράτη μέλη συνεννοούνται σχετικά με το περιεχόμενο και την εκτέλεση του προγράμματος ελέγχου.
Άρθρο 14
1. Τα Κράτη μέλη θεσπίζουν τις νομοθετικές, κανονιστικές και διοικητικές διατάξεις τις απαραίτητες για τη συμμόρφωσή τους με την παρούσα οδηγία μέσα σε διάστημα δύο ετών από την κοινοποίησή της, και πληροφορούν αμέσως σχετικά την Επιτροπή.
2. Τα Κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία.
Άρθρο 15
Η παρούσα οδηγία απευθύνεται στα Κράτη μέλη.
Έγινε στις Βρυξέλλες, στις 3 Δεκεμβρίου 1982.

Labels: 12
1
20